Alþjóðaheilbrigðismálastofnunin gagnrýnir Evrópusambandið harðlega fyrir óásættanlegan hægagang í bólusetningu. Tafir verða einnig á bólusetningu vestanhafs vegna mistaka í framleiðslu á bóluefni Johnson & Johnson.
Bólusetning gengur hægar en gert var ráð fyrir í flestum Evrópuríkjum og smitum fjölgar enn hratt. Um 13 prósent fullorðinna Evrópubúa hafa verið bólusettir en til samanburðar er hlutfallið 52 prósent í Bretlandi. Hans Kluge, yfirmaður Evrópudeildar Alþjóðaheilbrigðismálastofnunarinnar, sagði í yfirlýsingu í dag að hraða þyrfti á framleiðslunni, koma í veg fyrir allar hindranir í bólusetningu og nýta hvern einasta dropa. Hann lýsti einnig áhyggjum af alvarlegri stöðu faraldursins í Evrópu og varaði við samkomum og ferðalögum í tengslum við hátíðahöld á næstu vikum.
En í Bandaríkjunum verða tafir á dreifingu tug milljóna skammta bóluefnis Johnson & Johnson eftir að um fimmtán milljón skammtar af efninu eyðilögðust fyrir mistök í framleiðsluferlinu. Matvæla- og lyfjaeftirlit Bandaríkjanna rannsakar nú gæðastaðla Emergent BioSolutions verksmiðjunnar. Verksmiðjan framleiðir sömuleiðis bóluefni AstraZeneca. Vonir hafa staðið til að bóluefni Johnson & Johnson hraðaði bólusetningum vestra enda þarf ekki nema einn skammt af því.
Alþjóðaheilbrigðismálastofnunin gagnrýnir Evrópusambandið fyrir óásættanlegan hægagang í bólusetningu og lýsir yfir áhyggjum af stöðu faraldursins. 